ଶବନମକୁ ଫାଶୀ ! ଏବେ ବି ବାକି ଅଛି ଆଇନଗତ ପ୍ରକ୍ରିୟା, ରାଷ୍ଟ୍ରପତିଙ୍କୁ ଦ୍ବିତୀୟ ଥର ପାଇଁ କ୍ଷମା ଆବେଦନ କଲା ଅଭିଯୁକ୍ତ - Prameya News7\nଶବନମକୁ ଫାଶୀ ! ଏବେ ବି ବାକି ଅଛି ଆଇନଗତ ପ୍ରକ୍ରିୟା, ରାଷ୍ଟ୍ରପତିଙ୍କୁ ଦ୍ବିତୀୟ ଥର ପାଇଁ କ୍ଷମା ଆବେଦନ କଲା ଅଭିଯୁକ୍ତ\nନୂଆଦିଲ୍ଲୀ ୨୧/୦୨ : ଶବନମ୍ ଫାଶୀ ମାମଲାରେ ରାଷ୍ଟ୍ରପତିଙ୍କୁ ପୁନଶ୍ଚ କ୍ଷମା ପ୍ରାର୍ଥନା ପାଇଁ ଆବେଦନ କରାଯାଇଛି । ଯଦି ରାଷ୍ଟ୍ରପତି ପୁଣି ଥରେ କ୍ଷମା ଆବେଦନକୁ ଖାରଜ କରିଦିଅନ୍ତି ତେବେ ତାହାକୁ କୋର୍ଟରେ ଚ୍ୟାଲେଞ୍ଜ କରାଯାଇପାରିବ । ଏହା ବାଦ କୋର୍ଟ ଫଇସଲା ଶୁଣାଇବା ପରେ ତାହାକୁ ନେଇ ମଧ୍ୟ ରିଭ୍ୟୁ ପିଟିସନ୍ ଦାଖଲ କରାଯାଇପାରିବ ।\nନିର୍ଭୟା ମାମଲା ଭଳି ଏହି ଘଟଣା ଏତେ ଜଟିଳ ନୁହେଁ କିନ୍ତୁ ଆଇନ ଅନୁଯାୟୀ ଶବନମର ଫାଶୀ ତାରିଖ ମଧ୍ୟ ନିର୍ଭୟା ଦୋଷୀମାନଙ୍କ ଭଳି ଆଗକୁ ବଢିବ । ବିଶେଷଜ୍ଞଙ୍କ କହିବା କଥା ଏବେ ଶବନମ ପାଖରେ ଆହୁରି ମଧ୍ୟ ଆଇନ ଗତ ବିକଳ୍ପ ବାକି ରହିଛି ଯାହାକୁ କି ସେ ବ୍ୟବହାର କରିପାରିବ । ଏହା ଦ୍ବାରା ଫାଶୀ ତାରିଖ ମଧ୍ୟ ଗଡିଚାଲିବ । ତେବେ ଏଥିରେ ଶବନମକୁ କିଛି ଦିନ ପାଇଁ ଆଶ୍ବସ୍ଥି ମିଳିବ ସତ କିନ୍ତୁ ଫାଶୀ ମିଳିବା ନିଶ୍ଚିତ ।\nବର୍ତ୍ତମାନ ସୁଦ୍ଧା ଶବନମର ଫାଶୀ ଓ୍ବାରେଣ୍ଟ ଜାରି ହୋଇନାହିଁ । ଫାଶୀ ପାଇଁ ତାରିଖ ଧାର୍ଯ୍ୟ ହେବା ପରେ ମଧ୍ୟ ଏହାକୁ ରୋକିବା ପାଇଁ ବିକଳ୍ପ ଆପଣାଇବେ ଶବନମର ଓକିଲ । ବର୍ତ୍ତମାନ ଶବନମ ନିକଟରେ କିଛି ଆଇନଗତ ବିକଳ୍ପ ବାକି ଥିବାରୁ ଫାଶୀ ତାରିଖ ବଢିପାରେ । ରାଷ୍ଟ୍ରପତିଙ୍କୁ ଦ୍ବିତୀୟ ଥର ପାଇଁ କ୍ଷମା ଆବେଦନ କରାଯାଇଛି । ତେବେ ରାଷ୍ଟ୍ରପତିଙ୍କ ନିକଟରୁ କୌଣସି ଫଇସଲା ନଆସିବା ଯାଏଁ ଡେଥ୍ ଓ୍ବାରେଣ୍ଟ ଜାରି କରାଯାଇପାରିବ ନାହିଁ ।\nସୂଚନାଯୋଗ୍ୟ, ୨୦୦୮ ମସିହାରେ ପ୍ରେମିକ ସହିତ ମିଶି ନିଜ ପରିବାରର ୭ ଜଣଙ୍କୁ ଅତି ନିର୍ମମ ଭାବେ ହତ୍ୟା କରିଥିଲା ଶବନମ । ମୃତକଙ୍କ ମଧ୍ୟରେ ଜଣେ ୧୦ ମାସର ଶିଶୁ ମଧ୍ୟ ଥିଲା । ଶବନମକୁ ମଥୁରା ଜେଲରେ ଫାଶୀ ଦଣ୍ଡାଦେଶ ହୋଇଛି । କିନ୍ତୁ ଶବନମର ପୁଅ ତାଜ୍ ତାଙ୍କ ମାଙ୍କୁ କ୍ଷମା କରିଦେବାକୁ ରାଷ୍ଟ୍ରପତିଙ୍କୁ ଅନୁରୋଧ କରିଛନ୍ତି । ତାଜ୍ଙ୍କର ଜନ୍ମ ୧୩ ଡିସେମ୍ବର ୨୦୦୮ରେ ହୋଇଥିଲା ।
